La consellera de Salut, Alba Vergés, li ha agraït la tasca al capdavant de la Secretaria de Salut Pública
El secretari de Salut Pública del Departament de Salut, Joan Guix, deixarà el seu càrrec per motius de salut. Aquesta renúncia serà efectiva a partir de dimarts vinent quan s’aprovi l’acord de govern en el consell executiu. Guix, que ha dirigit la gestió de la crisi de la covid-19 des de l’inici, ha pres ara aquesta decisió coincidint amb l’evolució a la baixa de l’epidèmia.
La consellera de Salut, Alba Vergés, li ha agraït tota la tasca al capdavant de la Secretaria de Salut Pública des de l’any 2015, quan s’hi va incorporar. Durant el seu mandat s’ha recuperat l’Agència de Salut Pública de Catalunya.
Guix sí continuarà com a president de la Corporació Sanitària del Maresme i la Selva, un càrrec que ocupa des del mes de març del 2019.
Nascut a Barcelona l’any 1950, Joan Guix ha estat director del Servei Regional al Camp de Tarragona de l’Agència de Salut Pública de Catalunya, gerent de l’Agència de Salut Pública de Barcelona i gerent de l’Institut Municipal de Salut Pública de l’Ajuntament de Barcelona i també té una llarga trajectòria acadèmica.